text: 
  To publikumsmæssige magneter, som  -  hver på sin måde  -  tegner det
   moderne Paris. Fransk cocktail Place Clichy er en flot og dekorativ 
  plads. Den kunne være baggrunds-kulisse i en hvilken som helst fransk 
  film  -  kriminalfilm, psykologisk thriller eller smeltende 
  kærlighedsfilm.
  
  Uden for Frankrig er pladsen måske bedst kendt fra Henry Millers 
  saftige roman " Stille dage i Clichy ", hvor han fortæller om sit 
  boheme-liv mellem ludere og alfonser  -  og kunstnere af enhver art 
   -  i de hektiske og kaotiske 1930'ere.
  
  For parisere repræsenterer Place Clichy imidlertid noget meget mere.
  
  Barer, restauranter, biografer, teatre, travlt forretningsliv  -  og så 
  selvfølgelig letlevende piger  -  skaber en cocktail, som ikke kan 
  være mere fransk, og som man næppe finder bedre noget sted i Paris.
  
  En spændende aften i Paris' natteliv kan med stor fordel indledes med
   en middag på en af Place Clichys mange fremragende restauranter.
  
  Pikante boller på suppen?
  
  Dem får man, hvis man fortsætter ad Boulevard de Clichy mod Place 
  Pigalle og Place Blanche, hvor kontante natklubber og strip-tease-shows 
  kører uafbrudt natten igennem og tilbyder noget for enhver smag.
  
  
  
  